Baie welkom! As jy iemand ondersteun wat aan Bipolêre Gemoedsversteuring ly, is jy by die regte plek. My wens is dat jy werklik sal baatvind by hierdie webblad.
Die hoofdoel met hierdie webwerf is egter om verby die koue en kliniese inligting te kom wat op die internet oral beskikbaar is, en die menslike sy, die hart en emosionele sy te deel uit die oogpunt van ‘n ondersteuner, van iemand wat elke dag saam met die siekte leef, maar wat self nie die siekte het nie. Ek wil graag praktiese raad gee oor hoe om sekere situasies te hanteer, hoe om emosioneel gerat te wees vir die uitdagings en eise wat die lewe saam met iemand wat aan Bipolêre Gemoedsversteuring ly, te hanteer. Al kry ek dit net reg om jou te laat besef en te laat ervaar dat jy nie alleen hierdie stryd sty nie, sal dit vir my al genoeg wees.
My doel is nie om negatief te praat en ons Bipolêre geliefdes sleg te sê nie, want dit kan baie maklik die fokuspunt word waar Bipolêre ondersteuning bespreek word deur eggenote, lewensmaats, vriende, ouers en ander familie of kinders van Bipolêre persone. Die feit van die saak is dat dit vir jou as ondersteuner soms baie sleg, baie traumaties kan raak, dat jy self moed vir die lewe verloor en in jou eie donker depresiewe wolk wil versmoor.
Dit is belangrik om jou eie gemoed en jou eie gesondheid hoog op jou prioriteitslys te plaas as jy wil oorleef in ‘n Bipolêre wêreld. Want kom ons wees eerlik: al is jy nie die een wat aan die siekte ly nie, sal jy nooit kan wegkom uit jou eie Bipolêre wêreld nie. Hoe jy dit gaan bestuur kan ‘n enorme verskil in jou lewe maak, nee meer as dit: dit kan jou maak of breek. Jy moet beheer neem en nie toelaat dat dit wat die siekte aan jou geliefde doen, oorspoel na jou en jul verhouding nie. Dis makliker gesê as gedaan, maar dit is moontlik.
Dit is so belangrik dat die persoon wat Bipolêr is, insig in sy/haar siekte en omstandighede het. Dit kan die lewe van die ondersteuner soveel makliker maak.
As ‘n mens al lank die Bipolêre pad stap, kan so iemand dalk self ‘n klein aanpassing in hul medikasie maak – die dosis bietjie verhoog vir ‘n rukkie. Maar ek beklemtoon dit dat mens moet weet wat jy doen en die regte medikasie aanpas. As ‘n mens kan en die Bipolêre persoon stem in daartoe, is dit goed om in so ‘n geval die dokter/psigiater te gaan sien.
Speel volgens die ongeskrewe reëls en daar sal vrede in jou huis wees, oortree die reëls en Bipolêre Hitler sal op jou losbars. Jy’s mos ‘n stout kind wat moet raaskry.
Ek sê nie hiermee dat jy hard en ongevoelig moet wees nie. Jy as ondersteuner sal presies weet waarvan ek praat.